
A V I Z

asupra propunerii legislative privind reînfiinţarea 

şi organizarea Universităţii de stat cu limba de predare 

maghiară din Cluj-Napoca.

În conformitate cu prevederile art.86 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind reînfiinţarea şi organizarea Universităţii de stat cu limba de predare maghiară din Cluj-Napoca, trimisă cu adresa nr.165 din  15 octombrie 1998, înregistrată sub nr.705/XVIII/11 din  15 octombrie 1998.



Potrivit prevederilor art.57 din Regulamentul Camerei Deputaţilor, membrii Comisiei juridice, de disciplină şi imunităţi au examinat propunerea legislativă menţionată mai sus, în şedinţa din 25 ianuarie 1999.



În urma examinării propunerii legislative, precum şi a avizului negativ al Consiliului Legislativ nr.869/ 3 noiembrie 1998, membrii comisiei au hotărât, cu majoritate de voturi, să o respingă, pentru următoarele considerente:



- soluţia legislativă privind reînfiinţarea unei universităţi, astfel cum este preconizată la art.1 din propunerea legislativă este inadecvată, întrucât în prezent Legea învăţământului nr.84/1995 stabileşte un alt cadru legislativ pentru înfiinţarea de universităţi;



- această propunere legislativă având ca obiect înfiinţarea unei instituţii de învăţământ superior cu limba de predare a unei singure minorităţi, invocându-se prevederile art.123 alin.(1) din Legea nr.84/1995, astfel cum a fost modificată prin Ordonanţa de urgenţă a Guvernului nr.36/1997, este prematură, atât timp cât modificarea propusă prin această ordonanţă nu a fost încă aprobată de Parlament;


- propunerea legislativă este în dezacord şi cu prevederile Programului de Guvernare 1998-2000 al actualului cabinet, program unde se prevede lărgirea cadrului instituţional al învăţământului superior, dar prin universităţi multiculturale, în acest sens fiind şi prevederile Hotărârii Guvernului nr.687 din 30 septembrie 1998 privind iniţierea procedurii de înfiinţare a Universităţii de stat multiculturale cu limbile de predare maghiară şi germană “Petofi -Schiller”.



În raport de obiectul şi conţinutul său, propunerea legislativă face parte din categoria legilor ordinare.

